În atenţia redacţiilor

CONCURSUL DE PRESĂ DE AGENŢIE – RADOR 2011
Agenţia de presă Rador anunţă declanşarea,  joi,  19 mai, a concursului de presă de agenţie, ediţia 2011, cu secţiunile:

1. CEA MAI BUNA DEPEŞĂ DE AGENŢIE 

2. CEA MAI BUNĂ ACOPERIRE A UNUI EVENIMENT (incendiul de la Maternitatea Giuleşti, august  2010) 

3. CEL MAI BUN DOCUMENTAR DE AGENŢIE 

4. CEL MAI BUN FEATURE DE AGENŢIE

5. CEL MAI BUN INTERVIU DE AGENŢIE

6. CEL MAI BUN PRODUS DE AGENŢIE REALIZAT DE UN CORESPONDENT LOCAL/INTERNAŢIONAL

PREMII SPECIALE ALE JURIULUI

1. CEL MAI BUN REPORTAJ DE TELEVIZIUNE BAZAT PE O ŞTIRE DE AGENŢIE
2. CEL MAI BUN REPORTAJ DE RADIO BAZAT PE O ŞTIRE DE AGENŢIE

3. CEL MAI BUN ARTICOL DE PRESĂ SCRISĂ BAZAT PE O ŞTIRE DE AGENŢIE

4. CEL MAI BUN PRODUS DE AGENŢIE REALIZAT DE UN STUDENT  DE LA O FACULTATE DE PROFIL
5. PREMIUL PENTRU ÎNTREAGA ACTIVITATE
Materialele pot fi expediate până la data de 5 iunie 2011 la adresa iuliana.gheorghe@rornet.ro, respectând următoarele precizări:
1. Jurnaliştii pot participa cu un singur produs per categorie, concurând la maximum cinci categorii.
2. La categoriile „Documentar de agenţie” şi „Cea mai bună acoperire a unui eveniment”, premiile decernate răsplătesc efortul colectiv al instituţiei de presă, nefiind nominale. 
3. Materialele trebuie să fi fost publicate în perioada 1 iulie 2010 – 15 mai 2011.

4. Agenţiile de presă studenţeşti se pot înscrie în secţiunea dedicată studenţilor.

5. Agenţia de presă Rador, în calitate de organizator, nu va participa cu materiale la concurs.

Textele pentru concurs vor fi redactate în Word, Times New Roman, corp 12, interlinie 1,5 şi vor fi însoţite de un document din partea conducerii agenţiei care să certifice data publicării, fluxul şi numele autorului.

Pentru articolele din presa scrisă realizate în baza unei ştiri de agenţie, concurenţii vor trimite copia xerox a paginii în care a apărut articolul sau linkul către ediţia electronică, precum şi textul ştirii de agenţie care a stat la baza realizării acestuia. 

Pentru produsele audiovizuale, concurenţii vor trimite un DVD cu conţinutul audiovizual aferent, mp3/mpeg2,  precum şi textul ştirii de agenţie care a stat la baza realizării materialelor. 

Şi pentru materialele audiovizuale este necesar un document din partea conducerii instituţiei care să certifice data publicării şi numele autorului.

Materialele audiovizuale pot fi trimise pe adresa poştală: Societatea Română de Radiodifuziune – Agenţia de presă Rador, str General Berthelot 60-64, sector 1, Bucureşti, sau pot fi depuse de luni până vineri la Registratura SRR. 
Detalii suplimentare referitoare la concurs pot fi oferite de Iuliana Gheorghe, iuliana.gheorghe@rornet.ro
Premiile vor fi înmânate în cadrul unei festivităţi organizate cu prilejul conferinţei internaţionale Ziua agenţiilor de presă, 16 iunie 2011. Vom reveni cu detalii.

Concursul pentru Jurnalism de Agenţie Rador  se află la a patra ediţie şi este o manifestare integrată în conferinţa internaţională Ziua agenţiilor de presă organizată de Rador şi ajunsă la a şasea ediţie. 

